Diari Oficial de la Generalitat Valenciana


Sumari del DOGV 5431, del 18-01-2007 (2007/610)

ORDRE de 9 de gener del 2007, del conseller de Territori i Habitatge, per la qual s'aprova l'expedient de desafectació d'ús pecuari d'un tram de 864,42 m² del camí ramader Assagador Reial del Collado de Arguinas que discorre pel terme municipal de Segorbe com a conseqüència de l'ampliació de l'Institut d'Educació Secundària Alto Palancia, en aquest terme municipal.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5431

Data del DOGV
:   18-01-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/610


Data del document
:   09-01-2007

Organisme emissor
:   Conselleria de Territori i Habitatge

Tipus de document
:   Ordre

Descriptors 

:   * Segorbe
    * via rural
    * propietat immobiliària

A fi de cobrir les necessitats educatives de Segorbe (Castelló), s'ha d'ampliar l'Institut d'Educació Secundària Alto Palancia de Segorbe, contribuint a l'expansió de l'actual parcel·la escolar en la seua ampliació cap al límit sud, per la qual cosa es veu afectat l'assagador reial del Collado de Arguinas en una superfície quasi rectangular de 864,42 m². La parcel·la té un front (que discorre quasi paral·lel a l'eix del camí ramader) i té una dimensió aproximada de 25,046 metres de longitud per 34,514 metres d'amplària.  
La desafectació de l'ús pecuari del camí ramader esmentat és només per al tram afectat per la implantació de l'ampliació de l'institut d'educació referit. Aquests terrenys tindrien en el moment de la desafectació la consideració de béns patrimonials de la Generalitat Valenciana, i en la seua destinació haurà de prevaldre l'interés públic o social, requisit aquest que l'institut d'ensenyament compleix àmpliament.  
La superfície de 864,42 m² una vegada desafectada de l'ús pecuari s'afectarà a un ús docent o educatiu. Posteriorment s'adscriuran els terrenys desafectats a la Conselleria de Cultura, Educació i Esports.  
De la documentació i els plànols que consten en aquest expedient queda assegurada la continuïtat del trànsit ramader respecte del tram afectat per la desafectació, ja que l'actual carretera procedent de Mas de Valero, la qual es dirigeix al nucli urbà de Segorbe amb uns 6,5 metres d'amplària, discorre pel camí ramader núm. 1 denominat camí o assagador reial del Collado de Arguinas i no patirà cap alteració per la desafectació.  
L'Ordre ministerial de classificació dels camins ramaders de Segorbe es publica el 24 de maig de 1977 en el Butlletí Oficial de la Província de Castelló i el 16 de juny de 1977 en el Boletín Oficial del Estado i té una amplària legal de 75,22 metres.  
En data 28 de juny del 2006 mitjançant un acord del conseller de Territori i Habitatge s'ordena a la Direcció Territorial de Territori i Habitatge de Castelló, la iniciació i tramitació de l'expedient de desafectació de l'ús pecuari del tram anteriorment descrit del camí ramader esmentat, amb subjecció a la legislació vigent.  
En data de registre d'entrada 11 de desembre del 2006, es rep proposta de resolució de la Direcció Territorial de Castelló, de data 20 de novembre del 2006, favorable a l'autorització de la desafectació de l'ús pecuari d'una superfície de 864,42 m² afectats pel camí ramader denominat núm. 1 assagador reial del Collado de Arguinas i que s'afecte a un ús docent per l'ampliació de l'IES Alto Palancia, al terme municipal de Segorbe, subjecte al compliment de determinades condicions.  
Atés que s'ha tramitat l'expedient d'acord amb la legislació vigent i que tots els informes demanats són favorables a la desafectació.  
Vistes la Llei de camins ramaders 3/1995, de 23 de març; la Llei 30/1992, de 26 de novembre, de règim jurídic de les administracions públiques i del procediment administratiu comú, i la resta de disposicions concordants.  
Vist l'informe favorable del Servei de Gestió Forestal.  
Vist l'informe favorable de l'Àrea Jurídica.  
Vista la proposta del director general de Gestió del Medi Natural,  
ORDENE  
Autoritzar la desafectació d'ús pecuari d'un tram de 864,42 m² del camí ramader assagador reial del Collado de Arguinas, que discorre pel terme municipal de Segorbe com a conseqüència de l'ampliació de l'Institut d'Educació Secundària Alto Palancia, en aquest terme municipal, perquè s'afecte a un ús docent per la Conselleria d'Economia, Hisenda i Ocupació.  
València, 9 de gener del 2007  
El conseller de Territori i Habitatge  
ESTEBAN GONZÁLEZ PONS